钦定古今图书集成/明伦汇编/氏族典/第056卷 > 徐之才
## 钦定古今图书集成/明伦汇编/氏族典/第056卷 > 徐之才

按《北齐书徐之才传》：“之才，丹阳人也。幼隽发，五岁诵
《孝经》，八岁略通义旨。年十三，召为太学生。粗通《礼》《易》。
刘孝绰、裴子野、张嵊等每共论《周易》及丧服仪，酬应
如响，咸共叹曰：‘此神童也’。袁昂领丹阳尹，辟为主簿。
豫章王综出镇江都，复除豫章王国右常侍，又转综
镇北主簿。及综入魏，之才退至吕梁，为魏统军石茂”
孙所止，综启之才大善医术，兼有机辩，诏征之才。孝
昌二年至洛，敕居南馆，礼遇甚优。武帝时，封昌安县
侯。天平中，齐神武征赴晋阳，常在内馆。武定四年，自
散骑常侍转秘书监。文宣作相，转金紫光禄大夫。文
宣登祚，之才首唱禅代，又戏谑滑稽，言无不至，于是
大被狎昵。寻除侍中，封池阳县伯。求出，除赵州刺史。
皇建二年，除西兖州刺史。天统四年，累迁尚书左仆
射，俄除兖州刺史。武平九年，重除尚书左仆射，迁尚
书令，封西阳郡王。祖珽执政，除之才侍中、太子太师。
年八十卒，谥曰“文明。”